Llíria millora el servici de desinfecció, desratització i desinsectació al municipi
10 de Gener de 2017

El nou servici incorpora zones que abans no eren tractades, com els polígons i les urbanitzacions

(10 ene. 2017).- El Govern edetà ha iniciat la renovació del servici municipal de desinfecció, desratització i desinsectació en un nou pla que serà més eficient i incrementa les zones d'actuació, ja que s'aplicarà també als polígons industrials i a les urbanitzacions de Llíria. El regidor d'Obres i Servicis, Francesc Fombuena, ha presentat este nou servici que s'encarregarà de vigilar i previndre les poblacions de rates d'albelló i del ratolí domèstic, així com les de panderoles.

El programa de control de l'Ajuntament sobre estes plagues es realitzarà en els vials públics, parcs i jardins, solars i descampats de titularitat pública, clavegueram, interior d'edificacions o instal•lacions municipals i altres entorns com el dels contenidors soterrats i els seus voltants.

Per a això es realitzaran revisions periòdiques dels carrers i els sistemes de clavegueram per a detectar possibles deficiències ambientals que suposen un risc de plaga, establir mapes de punts de risc i col•locar esquers en llocs sensibles. A més d'estes actuacions preventives, es faran intervencions a les incidències que notifiquen els ciutadans.

Per a previndre les plagues és imprescindible adoptar mesures preventives com evitar l'accés d'animals a l'interior dels edificis per mitjà del seu manteniment i vigilància, detectar i segellar clavills, realitzar un sanejament dels albellons de les vivendes, impedir que hi haja mala herba en el perímetre de l'immoble i evitar l'acumulació de fems en l'entorn immediat.

Participació ciutadana

Este programa municipal concedix una especial importància a la informació i educació sanitària, ja que la participació ciutadana garantix l'eficaç desenrotllament del nou pla de desinfecció, desratització i desinsectació. "Conscienciar al ciutadà del seu paper clau en el manteniment del medi ambient urbà i dels seus espais privats és un dels objectius d'este Ajuntament", hi ha assenyalat el regidor Fombuena.

Per això, l'edil recorda alguns senzills consells com no tirar fem a la via pública, extremar l'atenció en la gestió dels residus, no alimentar animals vagabunds en espais públics, evitar els punts de retenció d'aigua, revisar i mantenir periòdicament els immobles i notificar als servicis municipals qualsevol incidència